10. Novembris 1997. a. tutvustas vene telekanal ORT oma telesaates "Inimene ja seadus" (OPT - Человек и закон) veel ühte jäledat praktilise käitumise malli vene laagrites. Räägiti seal juhtumitest, kus mittesobivaid poliitvange tapeti kriminaalide poolt KGB ohvitseride otsese käsu alusel. Kurjategijale - potentsiaalsele mõrvarile, kes oli ära istunud suure osa talle mõistetud vangistusest, tutvustati tulevase ohvri isikut ja tapmiskäsku, lubades siinjuures, et tapja vabastatakse vangistusest varem. Samuti anti garantii, et ülesande täitmise järgselt antakse mõrvarile uus nimi, vastavad dokumendid ning võimaldatakse vanglast lahkuda elama sellisesse kohta, kus endist kriminaali ei tunta - ühesõnaga lubati ilusat ja rahulikku tulevast elu.  Kuid nagu olid välja selgitanud teležurnalistid, tapeti ka see tellimusmõrva täitja vastavate isikute poolt juba selles "uues" elukohas, et viia miinimumini võimalus organiseeritud tapmiste kohta info levimiseks. Ka sellisel moel oma nime puhtana hoidmine kuulus "kompetentsete organite" igapäevaste kohustuste ja moraali hulka.